পশ্চিমা বিরোধী মনোভাব

[থাম্ব|বক্সার বিদ্রোহ চলাকালে প্রকাশিত একটি পশ্চিমা বিরোধী চীনা পুস্তিকা, যেখানে বিদেশিদের (ছাগলের মাথা দিয়ে প্রতীকীভাবে দেখানো) হত্যা করা হচ্ছে এবং [ছিং সাম্রাজ্য|ছিং সাম্রাজ্যের কর্মকর্তাদের একটি ক্রুশবিদ্ধ শূকরের দিকে গুলি ছুঁড়তে দেখা যাচ্ছে—যা এখানে কর্পাস ক্রিস্টি (লাতিন ভাষায় যার অর্থ “খ্রিস্টের দেহ”)-কে প্রতীকীভাবে উপস্থাপন করে।]]
**পশ্চিমা বিরোধী মনোভাব**, যা **এন্টি-আটলান্টিসিজম** বা **পশ্চিমা বিদ্বেষ** বা **পাশ্চাত্য ভীতি** নামেও পরিচিত, বলতে পশ্চিমা বিশ্বের জনগণ, তাদের সংস্কৃতি, অথবা নীতিমালা ও রাজনৈতিক অবস্থানের প্রতি ব্যাপক বিরোধিতা, পক্ষপাত কিংবা বৈরী মনোভাবকে বোঝায়।

এই মনোভাব বিশ্বজুড়েই বিদ্যমান। এটি মূলত সাম্রাজ্যবাদ-বিরোধিতা এবং পশ্চিমা শক্তিগুলোর অতীতের ঔপনিবেশিক কর্মকাণ্ডের সমালোচনা থেকে উদ্ভূত।  উদাহরণস্বরূপ, আফ্রিকায় পাত্রিস লুমুম্বা এবং মোবুতু সেসে সেকোর মতো ব্যক্তিত্বরা কঙ্গো অঞ্চলে সাম্রাজ্যবাদের জন্য পশ্চিমাদের দায়ী করেন। ইথিওপিয়ায়, অভ্যন্তরীণ রাজনীতি এবং টাইগ্রে যুদ্ধের সময় সংঘাত নিরসন নিয়ে সৃষ্ট ক্ষোভ পশ্চিমা বিরোধী মনোভাবের জন্ম দেয়।  মধ্যপ্রাচ্যে, সর্ব-আরববাদ এবং ইসলামবাদ পশ্চিমা বিরোধী দৃষ্টিভঙ্গি তৈরিতে ভূমিকা রাখে। আল-কায়েদা এবং আইএস এর মতো জিহাদি গোষ্ঠীগুলো ইসলামের অবমাননা এবং মুসলিম দেশগুলোতে সামরিক হস্তক্ষেপের কারণে পশ্চিমা দেশগুলোকে তাদের আক্রমণের লক্ষ্যবস্তু হিসেবে গণ্য করে।  লাতিন আমেরিকার অনেক দেশ ঐতিহাসিক আমেরিকান এবং ইউরোপীয় হস্তক্ষেপের কারণে সমালোচনামূলক মনোভাব পোষণ করে। রাশিয়ায়, অনেকেই পশ্চিমা বিরোধী মনোভাবকে সমর্থন করেন। রুশ নেতারা ঐতিহ্যগতভাবে পশ্চিমা উদারনীতিবাদকে প্রত্যাখ্যান করে এসেছেন, যা তারা ঐ অঞ্চলে রাশিয়ার আধিপত্যের জন্য হুমকি হিসেবে মনে করেন।

এই প্রবণতাটি প্রায়ই সমসাময়িক ঘটনাবলির দ্বারা আরও তীব্রতর হয়। সাম্প্রতিক দশকগুলোতে ইরাক যুদ্ধ, ইসরায়েলকে সমর্থন এবং ইরানের মতো দেশগুলোর ওপর আরোপিত নিষেধাজ্ঞা পশ্চিমা  বিরোধী মনোভাবকে আরও উসকে দিয়েছে।
## সংজ্ঞা ও ব্যবহার
আধুনিক বহু ক্ষেত্রে পশ্চিমা বিরোধী মনোভাবের পেছনে সাম্রাজ্যবাদ-বিরোধিতা গুরুত্বপূর্ণ ভূমিকা রাখে, বিশেষ করে সেই সব দেশের বিরুদ্ধে, যাদের অতীত ও বর্তমানের ঔপনিবেশিক অপরাধের জন্য দোষী বলে বিবেচনা করা হয়; যেমন জার্মানি, যুক্তরাজ্য, ফ্রান্স, স্পেন এবং পর্তুগাল। পশ্চিমা বিরোধী মনোভাব বহু দেশে বিদ্যমান, এমনকি পশ্চিমা বিশ্বেই, বিশেষ করে ইউরোপীয় দেশগুলোতে। একই সঙ্গে মুসলিম বিশ্বে ইউরোপীয়দের ও আমেরিকানদের বিরুদ্ধে ব্যাপক পশ্চিমা বিরোধী অনুভূতিও দেখা যায়। মূলত ইসরায়েলকে মার্কিন সমর্থন, ২০০৩-এর ইরাক আক্রমণ এবং ইরানের ওপর অসংখ্য নিষেধাজ্ঞার কারণেই আমেরিকা বিরোধী মনোভাবের সৃষ্টি হয়েছে।

স্যামুয়েল পি. হান্টিংটন মত প্রকাশ করেন যে, স্নায়ুযুদ্ধের পর আন্তর্জাতিক পর্যায়ে অর্থনৈতিক মতাদর্শকে কেন্দ্র করে সংঘাতের পরিবর্তে সাংস্কৃতিক পার্থক্যকে কেন্দ্র করে সংঘাত প্রধান হয়ে উঠবে। তার *সভ্যতার সংঘাত* তত্ত্বে বলা হয়েছে যে, অর্থনৈতিক ও রাজনৈতিক আঞ্চলিকতাবাদ ক্রমশ অ-পাশ্চাত্য দেশগুলোকে তাদের মূল্যবোধের সঙ্গে সামঞ্জস্যপূর্ণ দেশগুলোর সঙ্গে ভূ-রাজনৈতিক সম্পৃক্ততার দিকে ঠেলে দেবে।  তিনি আরও যুক্তি দেন যে, মুসলিম জনসংখ্যা বৃদ্ধির সমান্তরালে ইসলামি চরমপন্থার উত্থান পাশ্চাত্যায়ন প্রত্যাখ্যান করার দিকে চালিত করছে।
## আফ্রিকা

[থাম্ব|১৯৬৯ সালে মিশরের প্রেসিডেন্ট [জামাল আবদেল নাসের|জামাল আবদেল নাসেরের সাথে লিবিয়ার নেতা মুয়াম্মার গাদ্দাফি (বামে)।]]
### গণতান্ত্রিক কঙ্গো প্রজাতন্ত্র
 কঙ্গোর স্বাধীনতা সংগ্রামের নেতা পাত্রিস লুমুম্বা সাম্রাজ্যবাদের জন্য পশ্চিমা বিশ্বকে দায়ী করেন। ১ আগস্ট ১৯৬০ সালে, তিনি একটি ভাষণ দেন, যেখানে তিনি দ্ব্যর্থহীন ভাষায় ইঙ্গিত দেন যে:  কঙ্গো সংকটের সময় লুমুম্বা সোভিয়েত ইউনিয়নের কাছ থেকে সমর্থন পান। এই বিষয়টিই তাকে ক্ষমতাচ্যুত করতে এবং পরবর্তীতে পশ্চিমা-সমর্থিত মোবুতু সেসে সেকোর হাতে তার হত্যাকাণ্ডে ভূমিকা রাখে।

পরবর্তীতে মুবুতু যখন কঙ্গোর নেতা হন, তিনি দেশটির নাম পরিবর্তন করে জায়ার রাখেন। তিনি জায়রিকরণ নামে একটি জাতীয় নীতি প্রবর্তন করেন, যার মূল উদ্দেশ্য ছিল দেশ থেকে সমস্ত পশ্চিমা সাংস্কৃতিক প্রভাব মুছে ফেলা।

২০০১ সালে কঙ্গোর প্রেসিডেন্ট লরেন্ট কাবিলার হত্যাকাণ্ডের পর দেশটিতে পশ্চিমা বিরোধী মনোভাব তীব্রভাবে বৃদ্ধি পায়। সেসময় অনেক কঙ্গোলীয় নাগরিক তার মৃত্যুর জন্য পশ্চিমা বিশ্বকে দায়ী করে।
### ইথিওপিয়া
তিগ্রাই যুদ্ধের সময় ইথিওপিয়ার অভ্যন্তরীণ রাজনীতিতে চাপ প্রয়োগ এবং সংঘাত নিরসনের দাবির ফলে সৃষ্ট ক্ষোভের কারণে দেশটিতে পশ্চিমা বিরোধী মনোভাব ব্যাপকভাবে ছড়িয়ে পড়ে। এর প্রেক্ষিতে, ৩০ মে ২০২১ সালে, আদ্দিস আবাবায় একটি সরকারপন্থী সমাবেশ অনুষ্ঠিত হয়। এই সমাবেশে ‘পশ্চিমা হস্তক্ষেপ’ এবং যুক্তরাষ্ট্রের অর্থনৈতিক ও নিরাপত্তা সহায়তার ওপর নিষেধাজ্ঞাসহ বিভিন্ন আন্তর্জাতিক চাপের তীব্র প্রতিবাদ জানানো হয়। এছাড়াও, বিক্ষোভকারীরা বিতর্কিত মহা ইথিওপীয় পুনর্জন্ম বাঁধ প্রকল্পের সমর্থনে ব্যানার প্রদর্শন করে। পরবর্তীতে ২২ অক্টোবর ২০২২ সালে, আদ্দিস আবাবার মেসকেল স্কোয়ারে হাজার হাজার মানুষ বিক্ষোভে অংশ নেয়। একই সময়ে পশ্চিমা হস্তক্ষেপের নিন্দা জানাতে ইথিওপিয়ার অন্যান্য শহর: বাহির দার, গন্ডার, আদামা, দিরে দিওয়া এবং হাওয়াসাতেও—অনুরূপ বিক্ষোভ অনুষ্ঠিত হয়।
### ঘানা
[থাম্ব|জানুয়ারি ১৯৬৫ সালে, [চে গেভারা|এর্নেস্তো চে গেভারার সঙ্গে কোয়ামে এনক্রুমাহ।]]
ঘানার প্রথম রাষ্ট্রপতি কোয়ামে এনক্রুমাহ কঠোর পশ্চিমা বিরোধী অবস্থানে অনড় ছিলেন এবং আফ্রিকার বহু সমস্যার জন্য তিনি মার্কিন যুক্তরাষ্ট্রকে দায়ী করতেন।
### নাইজেরিয়া
নাইজেরিয়ার উত্তর-পূর্বাঞ্চলে অবস্থিত ইসলামি জিহাদি গোষ্ঠী বোকো হারাম-এর নামের অর্থ হলো "পশ্চিমা শিক্ষা নিষিদ্ধ" বা "পশ্চিমা সভ্যতা নিষিদ্ধ"।
### জিম্বাবুয়ে
জিম্বাবুয়ের সাবেক রাষ্ট্রপতি রবার্ট মুগাবে তার ভাষণে পশ্চিমা বিরোধী বক্তব্য তুলে ধরতেন এবং তিনি এমন কিছু নীতি কার্যকর করেন যার মাধ্যমে শ্বেতাঙ্গ ইউরোপীয় কৃষকদের কৃষিজমি বাজেয়াপ্ত করা হয়েছিল।
## এশিয়া

### চীন

[থাম্ব|২০২৫ সালের চীনের বিজয় দিবসের কুচকাওয়াজ শুরুর প্রাক্কালে উত্তর কোরিয়ার নেতা [কিম জং উন এবং রুশ নেতা ভ্লাদিমির পুতিনের সঙ্গে চীনের কমিউনিস্ট পার্টির (সিপিপি) সাধারণ সম্পাদক শি চিনফিং।]]
১৯৯০-এর দশকের শুরু থেকে চীনে পশ্চিমা বিরোধী মনোভাব বৃদ্ধি পাচ্ছে, বিশেষ করে চীনা তরুণদের মধ্যে। তীব্র পশ্চিমা বিরোধী প্রতিক্রিয়ার সৃষ্টি করে এমন উল্লেখযোগ্য ঘটনাসমূহের মধ্যে রয়েছে ১৯৯৯ সালে বেলগ্রেডে চীনা দূতাবাসে ন্যাটোর বোমা হামলা, ২০০৮ সালে অলিম্পিকের মশাল দৌড়ের সময় বিক্ষোভ, এবং কথিত পশ্চিমা গণমাধ্যমের পক্ষপাতিত্ব, বিশেষ করে ২০০৮ সালের তিব্বতের অস্থিরতার প্রেক্ষাপটে। যদিও উপলব্ধ জনমত জরিপগুলো থেকে দেখা যায় যে চীনা জনগণ মার্কিন যুক্তরাষ্ট্রকে ইতিবাচক দৃষ্টিতে দেখে, তবুও চীনের প্রতি পশ্চিমাদের উদ্দেশ্য নিয়ে সন্দেহ রয়েই গেছে যা মূলত ঐতিহাসিক অভিজ্ঞতা, বিশেষ করে "অপমানের শতাব্দী" থেকে উদ্ভূত।

চীনা কমিউনিস্ট পার্টির "দেশপ্রেমমূলক শিক্ষা প্রচারাভিযান"-এর কারণে এই সন্দেহগুলো আরও ঘনীভূত হয়েছে। যদিও চীনা মিলিনিয়ালস মূলত রাজনীতির প্রতি উদাসীন, তবে ১৯৭০-এর দশকের 'সংস্কার ও উন্মুক্তকরণ' নীতির পর থেকে চীনের জেন জি প্রজন্মের মধ্যে পশ্চিমা বিশ্ব এবং "পশ্চিমা মূল্যবোধ"-এর প্রতি নজিরবিহীন নেতিবাচক ধারণা তৈরি হয়েছে। তরুণ চীনাদের বিভিন্ন ক্ষোভ রয়েছে; যার মধ্যে অন্যান্য বিষয়ের পাশাপাশি চীনা প্রযুক্তি কোম্পানিগুলোকে পশ্চিমা বিশ্ব কর্তৃক কোণঠাসা করা, পূর্ব-এশীয়দের বিরুদ্ধে বর্ণবাদ, চীন বিরোধী অপপ্রচার এবং চীনের অভ্যন্তরীণ বিষয়ে চাপ প্রয়োগের মতো বিষয়গুলো উল্লেখযোগ্য। এপ্রিল ২০২০ সালে টরন্টো বিশ্ববিদ্যালয় পরিচালিত এক গবেষণায় দেখা যায়, ৩০ বছরের কম বয়সী প্রতি ৫ জন চীনা নাগরিকের মধ্যে ৪ জনই জানান যে তারা আমেরিকানদের বিশ্বাস করেন না।
### ভারত

যদিও বর্তমানের জনমত জরিপগুলোতে পশ্চিমা দেশগুলোর প্রতি ইতিবাচক দৃষ্টিভঙ্গি দেখা যায়, তবুও ভারতের স্বাধীনতা আন্দোলনের কারণে ব্রিটিশ শাসনামলে পশ্চিমা বিরোধী মনোভাব বেশ সাধারণ ছিল।

হিন্দু ও মুসলিমদের মধ্যকার দ্বন্দ্বের প্রেক্ষাপটে হিন্দু জাতীয়তাবাদী বলয়ে পশ্চিমা বিরোধী মনোভাব ব্যাপকভাবে বিস্তৃত। এর পেছনে বিভিন্ন কারণ রয়েছে, যেমন: পাশ্চাত্যের ব্যঙ্গাত্মক উপস্থাপন এবং পশ্চিমা বিশ্বের হিন্দু বিরোধী ও মুসলিমপন্থী মনোভাবের বিরুদ্ধে ক্ষোভ (যে পশ্চিমা বিশ্বকে তারা 'ওক' এবং ইসলামো বামপন্থীদের দ্বারা নিয়ন্ত্রিত বলে মনে করে)। হিন্দু জাতীয়তাবাদীরা ধর্মনিরপেক্ষতা ও উদারতাবাদের মতো পশ্চিমা মূল্যবোধের প্রতি অবজ্ঞাকে বিউপনিবেশায়ন হিসেবে উৎসাহিত করে থাকে।
### জাপান

[থাম্ব|নভেম্বর ১৯৪৩ সালে অনুষ্ঠিত [বৃহত্তর পূর্ব এশিয়া সম্মেলন, অংশগ্রহণকারীরা বাম থেকে ডানে: বা মউ, ঝাং জিংহুই, ওয়াং জিংওয়েই, হিদেকি তোজো, ওয়ান ওয়াইথায়াকন, হোসে পি. লরেল, সুভাষচন্দ্র বসু।]]
জাপানের বুদ্ধিবৃত্তিক ইতিহাসে পাশ্চাত্যের সমালোচনার একটি ইতিহাস রয়েছে।
### কোরিয়া
ঐতিহাসিকভাবে, কোরিয়ায় পশ্চিমা বিরোধী মনোভাব এই অঞ্চলে খ্রিষ্টান মিশনারিদের কার্যক্রমের বিরোধিতার সাথে যুক্ত, বিশেষ করে দোংহাক আন্দোলনের মাধ্যমে এটি সবচেয়ে বেশি প্রকাশ পেয়েছিল। সাম্প্রতিককালে, এটি দক্ষিণ কোরিয়ায় যুক্তরাষ্ট্র-কোরিয়া সম্পর্কের মাঝে মাঝে দেখা দেওয়া জটিলতার সাথে এবং উত্তর কোরিয়ার ক্ষেত্রে আরও ব্যাপকভাবে সম্পর্কিত।

কোরিয়া প্রজাতন্ত্রের (দক্ষিণ কোরিয়া) প্রাথমিক পর্যায়ে পশ্চিমা বিরোধী মনোভাব ঠিক এমনই চরম ছিল। এটি খুব অল্প সংখ্যক মানুষের মধ্যে সীমাবদ্ধ ছিল, যারা জাতীয় নিরাপত্তা আইনের (১৯৪৮) অধীনে গ্রেপ্তার এবং কারাবাসের সম্মুখীন হয়েছিলেন। রি প্রশাসন তার চরম ডানপন্থী ক্ষমতার ভিত্তির জন্য সমর্থন আদায় করতে মূলত এই জাতীয় নিরাপত্তা আইনকে কাজে লাগায়। এর ব্যবহার এটাও নিশ্চিত করে যে, যুক্তরাষ্ট্র-বিরোধিতা কেবল সেই চরমপন্থীদের মধ্যেই সীমাবদ্ধ থাকে যারা গ্রেপ্তারের ঝুঁকি নিতে প্রস্তুত। বাস্তবে, এর অর্থ ছিল যুক্তরাষ্ট্র-বিরোধিতা অন্যান্য বিষয়ের সাথে গভীরভাবে জড়িয়ে পড়ে। গণতন্ত্রীকরণ আন্দোলন শুরু হওয়ার আগ পর্যন্ত এটি মার্ক্সবাদ-লেনিনবাদের সাথে যুক্ত ছিল।

## ইউরোপ
### রাশিয়া

[থাম্ব|২০১৫ সালে রাশিয়ার ধর্মীয় নেতাদের সাথে রাশিয়ার প্রেসিডেন্ট [ভ্লাদিমির পুতিন। পুতিন ধর্মীয় ঐতিহ্যবাদকে উৎসাহিত করেন এবং সমকামিতার প্রতি সহনশীলতার মতো কিছু পশ্চিমা উদারনৈতিক নীতিকে প্রত্যাখ্যান করেন।]]
স্যামুয়েল পি. হান্টিংটন তার *ক্ল্যাশ অফ সিভিলাইজেশনস* গ্রন্থে রাশিয়া এবং অর্থোডক্স ইউরোপের বাকি অংশকে পশ্চিমা সভ্যতা থেকে একটি ভিন্ন সভ্যতা হিসেবে শ্রেণীবদ্ধ করেন।

রাশিয়ায় পশ্চিমা বিরোধী মনোভাবের ইতিহাস উনবিংশ শতাব্দীতে পশ্চিমাবাদী এবং স্লাভপন্থীদের মধ্যে চলমান বুদ্ধিবৃত্তিক বিতর্কের সময়কাল থেকে শুরু হয়। যেখানে পশ্চিমাবাদীরা রাশিয়াকে একটি পিছিয়ে পড়া পশ্চিমা দেশ হিসেবে গণ্য করত, সেখানে স্লাভপন্থীরা এই দাবি সরাসরি প্রত্যাখ্যান করেন এবং পশ্চিম ইউরোপকে 'পচনশীল' হিসেবে বিবেচনা করতেন (এ থেকেই রুশ ভাষার বহুল প্রচলিত শব্দগুচ্ছ 'পচা পশ্চিম'-এর উৎপত্তি)। রাশিয়ার জার তৃতীয় আলেকজান্ডারের শাসনকালে একজন প্রভাবশালী পশ্চিমা বিরোধী ব্যক্তিত্ব ছিলেন কনস্টানটিন পোবেডোনস্টসেভ। তিনি শুরুতে একজন উদারপন্থী থাকলেও পরবর্তীতে নিজের সেই অবস্থান ত্যাগ করেন এবং তার পূর্বতন মতাদর্শের তীব্র সমালোচনা করেন।

সোভিয়েত ইউনিয়নের আমলে 'পশ্চিমা' শব্দটি একসময় 'পুঁজিবাদী বিশ্ব'-এর সমার্থক হয়ে ওঠে, যার ফলে 'পশ্চিমার কলুষিত প্রভাব'-এর মতো একটি বিখ্যাত প্রচারণামূলক ক্লিশের উদ্ভব ঘটে।

স্নায়ুযুদ্ধ-পরবর্তী সময়ে রুশ ফেডারেশনের বেশ কিছু রাজনীতিবিদ রুশ অর্থোডক্স ঐতিহ্যবাদের স্পষ্ট প্রচার এবং পশ্চিমা উদারনীতিবাদ প্রত্যাখ্যানের বিষয়টি সমর্থন করেন। প্রয়াত ভ্লাদিমির ঝিরিনোভস্কির মতো কিছু চরম জাতীয়তাবাদী রাজনীতিবিদ সবচেয়ে তীব্র পশ্চিমা বিরোধী মনোভাব প্রকাশ করেন।

ভ্লাদিমির পুতিন দেশ ও বিদেশ উভয় ক্ষেত্রেই সামাজিক, সাংস্কৃতিক এবং রাজনৈতিক বিষয়ে স্পষ্টভাবে রক্ষণশীল নীতি প্রচার করেন। পুতিন বিশ্বায়ন এবং নব্যউদারনীতিবাদের সমালোচনা করেন এবং এমন সব নতুন গবেষণাপ্রতিষ্ঠানকে উৎসাহিত করেন যা রুশ জাতীয়তাবাদ, রাশিয়ার ঐতিহাসিক গৌরব পুনরুদ্ধার এবং উদারপন্থী ধারণা ও নীতির নিয়মতান্ত্রিক বিরোধিতার ওপর গুরুত্বারোপ করে। এই সাংস্কৃতিক অভিযানে পুতিন রুশ অর্থোডক্স চার্চের সাথে ঘনিষ্ঠভাবে কাজ করেন। চার্চের প্রধান মস্কোর প্যাট্রিয়ার্ক কিরিল ২০১২ সালে পুতিনের নির্বাচনকে সমর্থন করেন এবং মন্তব্য করেন যে, পুতিনের শাসনকাল ছিল "ঈশ্বরের এক অলৌকিক আশীর্বাদের" মতো।  রুশ অর্থোডক্স চার্চ এমন সব গোষ্ঠীকে প্রশ্রয় দেওয়ার জন্য পরিচিত যারা জাতীয়তাবাদী এবং পশ্চিমা বিরোধী মনোভাব প্রচার করে।

রুশ সরকার কিছু উদারপন্থী এনজিও এর বিদেশি অর্থায়নের ওপর বিধিনিষেধ আরোপ করে। সাবেক সোভিয়েত ইউনিয়নের রুশপন্থী কর্মীরা প্রায়শই পাশ্চাত্যকে সমকামিতা এবং 'সমকামী এজেন্ডা'র সমার্থক হিসেবে গণ্য করেন।
২০১৩ সালের রুশ সমকামী প্রচারণা আইনকে রাশিয়ার জাতীয়তাবাদী ও ধর্মীয় রাজনৈতিক ব্যক্তিত্বরা পশ্চিমা প্রভাবের বিরুদ্ধে একটি শক্তিশালী রক্ষাকবচ হিসেবে স্বাগত জানান।
[থাম্ব|অক্টোবর ২০২৪ সালে রাশিয়ার [কাজান|কাজানে ১৬তম ব্রিক্‌স সম্মেলনে বিভিন্ন দেশের প্রতিনিধিদলের প্রধানদের সাথে পুতিন।]]
### পশ্চিম ইউরোপ

[থাম্ব|১ সেপ্টেম্বর ২০২৫ সালে, গাজা গণহত্যায় [ফ্রিডরিখ মেরৎস, উরজুলা ফন ডের লায়েন
 এবং কায়া কাল্লাস-এর সম্পৃক্ততার বিরুদ্ধে স্লোভেনিয়ায় বিক্ষোভ।]]

## লাতিন আমেরিকা

লাতিন আমেরিকায়, বিশেষ করে বলিভিয়া, গুয়াতেমালা এবং পেরুর মতো আদিবাসী অধ্যুষিত দেশগুলোতে পশ্চিমা বিরোধী মনোভাব লক্ষ্য করা যায়। অন্যদিকে আর্জেন্টিনা, ব্রাজিল, চিলি এবং উরুগুয়েতে ইউরোপীয় বংশোদ্ভূত জনসংখ্যার আধিক্য থাকায় সেখানকার অনেকেই নিজেদের পশ্চিমা সংস্কৃতির অংশ মনে করেন; ফলে এসব দেশে পশ্চিমা বিরোধী মনোভাব অন্যান্য অঞ্চলের তুলনায় কম। তবে তার মানে এই নয় যে, সেখানে এই ধরণের মনোভাবের সম্পূর্ণ অনুপস্থিতি রয়েছে। বিশেষত কলম্বিয়া, কিউবা, মেক্সিকো, নিকারাগুয়া এবং ভেনেজুয়েলায় বামপন্থী রাজনৈতিক দল এবং জাতীয়তাবাদী ও জনতুষ্টিবাদী নেতৃত্ব বা আন্দোলনের মধ্যে পশ্চিমা বিরোধী অবস্থান দৃশ্যমান। সাম্প্রতিক সময়ে লাতিন আমেরিকার রাষ্ট্রগুলো ক্রমশ যুক্তরাষ্ট্রের প্রভাববলয় থেকে নিজেদের সরিয়ে নিচ্ছে
[থাম্ব|
 "পিঙ্ক টাইড"-এর অন্যতম নেতা ও ব্রাজিলের রাষ্ট্রপতি [লুইজ ইনাসিউ লুলা দা সিলভা|লুলা দা সিলভারের সাথে সাক্ষাৎ করছেন ফিদেল কাস্ত্রো (ডানে)।]]
লাতিন আমেরিকায় মার্কিন ও ইউরোপীয় রাজনৈতিক হস্তক্ষেপের ইতিহাসের সাথে পশ্চিমা বিরোধী মনোভাবের গভীর সম্পর্ক রয়েছে। স্নায়ুযুদ্ধকালীন অভ্যুত্থান এবং সিআইএ-সমর্থিত সামরিক একনায়কতন্ত্রগুলোকে সমর্থন করার জন্য এই অঞ্চলের বহু মানুষ মার্কিন যুক্তরাষ্ট্রের তীব্র সমালোচনা করেন। লাতিন আমেরিকার অধিকাংশ দেশ নিজেদের অভ্যন্তরীণ সহযোগিতার ওপর গুরুত্ব দিয়ে আরও বেশি আঞ্চলিকতাবাদী হওয়ার প্রবণতা দেখায়। এর পাশাপাশি বিশ্বায়নের প্রতি একটি উল্লেখযোগ্য অবিশ্বাসও লক্ষ্য করা যায়। মারকোসার, প্রোসার এবং উনাসুর-এর মতো লাতিন আমেরিকান সংস্থাগুলো শক্তিশালী সংগঠন হিসেবে লাতিন আমেরিকার পররাষ্ট্রনীতির এই দিকটিকেই প্রতিনিধিত্ব করে।

স্যামুয়েল পি. হান্টিংটন তার ক্ল্যাশ অব সিভিলাইজেশনস গ্রন্থে বিতর্কিতভাবে লাতিন আমেরিকাকে পশ্চিমা সভ্যতা থেকে একটি ভিন্ন সভ্যতা হিসেবে শ্রেণীবদ্ধ করেন।

## আরও দেখুন
*মার্কিন ভীতি
*রুশ বিরোধী মনোভাব
*ইসরায়েলের সমালোচনা

## তথ্যসূত্র

## বহিসংযোগ

বিষয়শ্রেণী:জাতীয়তা-বিরোধী মনোভাব
বিষয়শ্রেণী:বিরুদ্ধ-মার্কিনবাদ
বিষয়শ্রেণী:পশ্চিমা সংস্কৃতি